Afrikaans | mnr.muller
Kom ons pleeg plagiaat!
Posted on Maart 16, 2009 by mnr.muller
In 'n vorige post het ek uitgewys hoe sinlose skooltake grens aan kindermishandeling.
In 'n poging om kop bo water te hou, val ouers egter vir die slegste idee denkbaar – hulle help hulle kinders om plagiaat te pleeg:
Welkom by Afrikaanse Skoolprojekte, die unieke CD-Rom met Afrikaanse take. Hierdie uiters gewilde CD is gemik op besige kinders (en pa's en ma's) wat altyd inligting vir skoolprojekte en huiswerk moet bekom. Die CD is maklik om te gebruik en die inligting baie leersaam. Geen internet koppeling word benodig nie. Al die projekte is in Afrikaans – dus is geen vertaling nodig nie.
Die projekte is in "MS Word" gedoen. Al die projekte het indelings met paragraaf opskrifte – dus maklik om vinnig die inligting van 'n spesifieke onderwerp te soek. Elke taak is propvol foto's en baie kleurvol – net wat kinders nuuskierig maak om meer te leer. Die foto's en opskrifte kan maklik vergroot word as 'n plakkaat vir 'n skoolprojek ingegee moet word (of verklein word vir die skrif).
Afrikaanse Skoolprojekte op CD help jou dus om meer kwaliteit tyd saam met jou kind deur te bring en minder op die Internet na Afrikaanse inligting te soek. Nou met 'n versameling van 600+ take en meer as 2500 foto's/sketse.
Wat kan nou makliker wees? Al wat jy as ouer hoef te doen, is koop die CD, soek die onderwerp, en druk print. Ouers is gaande daaroor:
Dit is chaos hier in ons Staatskole en ons is nou genoodsaak om albei ons kinders volgende jaar na 'n Privaat skool te stuur. Dit is 'n Afrikaanse skool wat dieselfde sillabus volg as die Wes-Kaap. En ek weet hulle doen ongelooflik baie projekte, so ek is so dankbaar toe ek gisteraand jul advertensie sien, want ek het al beginne nip oor hoe ek 2 kinders se take "alleen" gaan doen!!! My seuntjie gaan volgende jaar Gr 1 toe en Ma sien swarigheid met die huiswerk!
Basta met leergeleenthede! Nooit weer hoef 'n kind self 'n taak uit te werk nie.
Hulle dek die ganse spektrum: http://www.afrikaanseskoolprojekte.co.za/subjects.htm
Net om enige verwarring te voorkom, wil ek dit ondubbelsinnig stel dat só 'n CD 'n slegte idee is.
Print eerder 'n handleiding van hoe om 'n taak te maak, neem jou kind biblioteek toe, en leer hom/haar om van kleins af selfstandig te dink.
Filed under Klasgee and tagged Afrikaans, Afrikaanse skoolprojekte, inligting vir take, plagiaat, skoolprojek, skooltaak, skooltake, slegte idee |	11 Kommentaar